蜂蟻
作者：李石
朝代：宋

paragraphs: 乳蜂十蟻圍，小蜂兩翼弱。
三蟻掣蜂首，四蟻曳蜂脚。
三蟻相後前，捍圉行且却。
蜂母正憑怒，有蠆無敢作。
相視母子心，如被蛇豕虐。
蟻行蜂母隨，衆力豈易撥。
彼嫌大樹小，且幸神龍涸。
自謂無誰何，利吻得所嚼。
蠅虎伺其便，儇然才一躍。
中道取蜂去，意外可遥度。
蟻羣不自量，出力互相搏。
蠅虎跳擲高，細碎紛迸落。
餘黨尚未解，尺寸歸路邈。
三帥本伐戴，反爲鄭所掠。
孟明意取鄭，二殽遭晉薄。
世路蜂蟻羣，巇險逞攘攫。
向來騶虞仁，未似蟻虎惡。
吾詩儻可佩，捧腹聊一噱。